Document ID: 32007R1489

ΚΑΝΟΝΙΣΜΌΣ (ΕΚ) αριθ. 1489/2007 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 29ης Νοεμβρίου 2007
που τροποποιεί τον κανονισμό (ΕΚ) αριθ. 2423/2001 (ΕΚΤ/2001/13) σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων
(ΕΚΤ/2007/18)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2423/2001 της Ευρωπαϊκής Κεντρικής Τράπεζας, της 22ας Νοεμβρίου 2001, σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2001/13) (2) απαιτεί από τα νομισματικά χρηματοπιστωτικά ιδρύματα (ΝΧΙ) την παροχή τριμηνιαίων στατιστικών στοιχείων αναλυόμενων κατά χώρα και κατά νόμισμα. O εν λόγω κανονισμός χρήζει τροποποίησης, προκειμένου να ληφθεί υπόψη η ένταξη νέων κρατών μελών στην Ευρωπαϊκή Ένωση.
(2)
Εξάλλου, ο ίδιος κανονισμός (ΕΚ) αριθ. 2423/2001 (ΕΚΤ/2001/13) θεσπίζει υποχρέωση παροχής τριμηνιαίων στοιχείων για τις θέσεις έναντι αντισυμβαλλομένων που είναι κάτοικοι της επικράτειας κρατών μελών, τα οποία έχουν υιοθετήσει το ευρώ. Ως εκ τούτου, ο εν λόγω κανονισμός χρήζει τροποποίησης, προκειμένου να ληφθεί υπόψη η υιοθέτηση του ευρώ από νέα κράτη μέλη.
(3)
Υπό ορισμένες περιστάσεις θα πρέπει να παρέχεται στις εθνικές κεντρικές τράπεζες (ΕθνΚΤ) η δυνατότητα να χορηγούν παρεκκλίσεις από τις υποχρεώσεις παροχής στοιχείων σε επιμέρους ιδρύματα ηλεκτρονικού χρήματος, υπό συνθήκες που εξασφαλίζουν ίση μεταχείριση. Στις περιπτώσεις που τα ιδρύματα ηλεκτρονικού χρήματος πληρούν ορισμένες προϋποθέσεις, ο πρωταρχικός σκοπός τον οποίο εξυπηρετεί η συλλογή στατιστικών στοιχείων βάσει του κανονισμού (ΕΚ) αριθ. 2423/2001 (ΕΚΤ/2001/13) μπορεί να εκπληρωθεί χωρίς την ανάγκη επιβολής υποχρεώσεων στατιστικής φύσης στα εν λόγω ιδρύματα. Εν προκειμένω η Ευρωπαϊκή Κεντρική Τράπεζα (ΕΚΤ) επιδιώκει να διασφαλίσει ισότιμους όρους κατά τη χορήγηση των εν λόγω παρεκκλίσεων, παρακολουθώντας την.
(4)
Οι όροι υπό τους οποίους οι μετοχές που εκδίδονται από ΝΧΙ θα πρέπει να ταξινομούνται ως καταθέσεις, και όχι ως κεφάλαιο και αποθεματικά, χρήζουν διευκρίνισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2423/2001 (ΕΚΤ/2001/13) τροποποιείται ως εξής:
1.
Στο τέλος του άρθρου 1 προστίθεται η ακόλουθη παράγραφος:
«Για τους σκοπούς του παρόντος κανονισμού οι όροι “ίδρυμα ηλεκτρονικού χρήματος” και “ηλεκτρονικό χρήμα” ταυτίζονται εννοιολογικά με τους ορισμούς του άρθρου 1 παράγραφος 3 της οδηγίας 2000/46/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος (3).
2.
Στο άρθρο 2 προστίθεται η ακόλουθη παράγραφος 4:
«4. Με την επιφύλαξη της οδηγίας 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (αναδιατύπωση) (4) και του άρθρου 2 του κανονισμού (ΕΚ) αριθ. 1745/2003 της Ευρωπαϊκής Κεντρικής Τράπεζας, της 12ης Σεπτεμβρίου 2003, σχετικά με την εφαρμογή ελάχιστων αποθεματικών (ΕΚΤ/2003/9) (5), οι ΕθνΚΤ μπορούν, υπό τους όρους που καθορίζονται στις παραγράφους 2 έως 4 του παραρτήματος ΙΙΙ, να χορηγούν παρεκκλίσεις σε επιμέρους ιδρύματα ηλεκτρονικού χρήματος. Οι ΕθνΚΤ ελέγχουν εγκαίρως την πλήρωση των όρων της παραγράφου 2 του παραρτήματος ΙΙΙ ενόψει της χορήγησης ή, εφόσον κρίνεται αναγκαίο, της ανάκλησης ορισμένης παρέκκλισης. Κάθε ΕθνΚΤ που χορηγεί παρέκκλιση ενημερώνει σχετικά την ΕΚΤ.
3.
Το παράρτημα I τροποποιείται σύμφωνα με τα προβλεπόμενα στα παραρτήματα Ι και ΙΙ του παρόντος κανονισμού.
4.
Το παράρτημα ΙΙΙ αντικαθίσταται από το κείμενο του παραρτήματος ΙΙΙ του παρόντος κανονισμού.
5.
Το παράρτημα V τροποποιείται σύμφωνα με τα προβλεπόμενα στο παράρτημα ΙV του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Φρανκφούρτη, 29 Νοεμβρίου 2007.

Labels: 12
2
15
4